Správa zo zahraničnej pracovnej cesty

1. Účastníci ZPC
Meno:						Ing. Adriana Mičkovicová
Vysielajúca organizácia MŠVVaŠ SR:	Ministerstvo školstva, vedy, výskumu a športu SR, sekcia štátnej starostlivosti o šport a mládež
						Stromová 1, 813 30 Bratislava
Pracovné zaradenie:		štátny radca 
Znalosť jazykov:				anglický, ruský, francúzsky a španielsky jazyk  	

2. Zahraničná pracovná cesta 
Štát: 						Spojené kráľovstvo
Mesto:						Belfast
Vykonaná v dňoch: 				26.-28. septembra 2016
Prijímajúca organizácia: 	Európska komisia a Svetová zdravotnícka organizácia (WHO) 
Účel cesty:	5. zasadnutie siete koordinátorov pre pohybové aktivity (HEPA Focal Points Network)
Spôsob financovania: 		            	WHO, Ministerstvo školstva, vedy, výskumu 
						a športu SR				
	
3. Rámcový program pobytu

26. septembra 2016
Príchod delegácií
27. septembra 2016
Zasadnutie siete koordinátorov pre pohybové aktivity
1.	Privítanie a otvorenie
2.	Diskusia k návrhu štúdie o sledovaní pohybovej aktivity
3.	Informácie z Európskej komisie  
4.	Prezentácia výskumných priorít Európskej komisie – Horizont 2020
5.	Prezentácia projektu EHLA – Európska aliancia zdravého životného štýlu
6.	Prezentácia projektu REPOPA - Výskum politík na podporu pohybovej aktivít
7.	Workshop: Ohodnotenie pohybovej aktivity
28. septembra 2016
Odchod delegácií

4. Stručný priebeh rokovania
	V súvislosti s implementáciou odporúčaní Rady EÚ o podpore zdraviu prospešných pohybových aktivít (HEPA) vo všetkých sektoroch z r.2013 bola vytvorená sieť národných koordinátorov HEPA (tzv. HEPA Focal Point network) za účelom monitoringu HEPA politík a a pohybovej aktivity. Expertná skupina HEPA bola formovaná na základe nového pracovného plánu Európskej únie pre šport (2014-2017) a pokračuje v činnosti predchádzajúcej expertnej skupiny.	 Činnosť expertnej skupiny sa zameriava na vybrané otázky týkajúce sa zdraviu prospešných pohybových aktivít a školského športu. S cieľom vzájomnej informovanosti a vzájomnej spolupráce sa zasadnutia expertnej skupiny začali konať v úzkej spolupráci  so zasadnutím siete národných koordinátorov HEPA. Členovia expertnej skupiny boli prizvaní aj na 5. stretnutie národných koordinátorov HEPA v Belfaste.

	Cieľom stretnutia bola diskusia k príprave aktualizovaných informácií k pohybovej aktivite v rámci brožúry Svetovej zdravotníckej organizácie (WHO) o dátach k pohybovej aktivite v 28 krajinách Európskej únie a ďalšie kroky na propagáciu a aktualizáciu informácií ohľadne HEPA indikátorov. Súčasťou stretnutia bol aj workshop „Ocenenie pohybobej aktivity“.

	Stretnutie otvoril Joao Breda, zástupca Svetovej zdravotníckej organizácie (WHO), ktorý ďalej prezentoval Stratégiu pohybových aktivít pre WHO európsky región 2016-2025, ako aj  európsku databázu WHO o výžive, obezite a pohybových aktivít.

	Zástupca Európskej komisie Olivier Fountain prezentoval hlavné výstupy zo štúdie o implementácii európskej smernice o pohybových aktivitách a štúdie o prínose športu k regionálnemu rozvoju. Informoval o Európskom týždni športu (EWoS), do ktorého sa zapojilo 31 európskych krajín, 35 európskych partnerov a národní ambasádori. Európske otvorenie sa konalo v Košiciach, hlavné podujatie 15.9. v Bruseli pod názvom „Flagship event“. Informoval tiež o správe skupiny na vysokej úrovni pre „grassroots“ šport. Ďalej informoval o výzvach programu Erasmus+ k podpore zdraviu prospešných pohybových aktivít – v rokoch 2014 a 2015 bolo mimo Európskeho týždňa športu podporených 7 veľkých športových podujatí (3,3 milióna euro) a 26 kolaboratívnych partnerstiev (okolo 10 miliónov euro). V roku 2016 bude podporených 11 projektov (4,3 milióna euro). Pre rok 2017 EK plánuje podporiť 10 projektov v rámci pilotného projektu podpora HEPA pre utečencov. Vyhlásenie výsledkov hodnotenia a schválenia projektov na základe výzvy Erasmus+ bude koncom septembra - začiatkom októbra 2016. 
	Ďalej predstavil program Horizont 2020, kde taktiež možno podávať projekty na podporu zdraviu prospešných pohybových aktivít v rámci kapitoly Podpora mentálneho zdravia a well-being mladých aj v súvislosti s návrhom projektu, ktorý by mal za cieľ kalibrovať a konvertovať sledovanie dát o pohybovej aktivite vo všetkých členských krajinách. Členské štáty privítali takúto myšlienku a podporili túto iniciatívu ešte na minulom stretnutí a niekoľko krajín už prejavilo záujem zapojiť sa do projektu. Európska komisia prejavila podporu takémuto projektu, financovaný môže byť cez Erasmus + alebo Horizont 2020. Účastníci sa zhodli, že lepšie bude vyhovovať program Erasmus+.
	Na stretnutie boli prizvaní koordinátori úspešných projektov z oblasti zdraviu prospešných pohybových aktivít a prezentovali projekty EHLA - Aliancia európskeho zdravého životného štýlu (p. Jean-Pierre Coubard) v súvislosti s abdominálnou obezitou a REPOPA – Výskum politík na podporu pohybovej aktivity (p. Thomas Skovgaard), ktorého cieľom je prepojenie výskumu, know-how expertov a vytváranie politík na podporu HEPA. 
	V poobednajších hodinách prebehol workshop Ohodnotenie pohybovej aktivity, ktorého cieľom bolo prezentovať rôzne prístupy, ako možno využiť ekonomické dáta na posilnenie práce národných koordinátorov HEPA a implementáciu EÚ odporúčaní na podporu pohybovej aktivity naprieč sektormi. Experti z rôznych krajín prezentovali svoje projekty a výskum, ktoré sa zaoberali otázkami ako ohodnotiť pohybovú aktivitu v doprave, v športových zariadeniach, ako hodnotiť náklady pohybovej aktivity v zdravotníctve, akú ekonomickú hodnotu má pohybová aktivita a pod.

5. Odporúčané závery
	Je potrebné aktualizovať informácie k pohybovej aktivite v brožúru o dátach a faktoch pohybovej aktivity v 28 krajinách Európskej únie (papierovo každé 3 roky, online každý rok) a zvážiť spoluprácu v projekte, ktorý bude mať za cieľ kalibrovať a konvertovať sledovanie dát o pohybovej aktivite vo všetkých členských krajinách - cez program Erasmus+ alebo Horizont 2020.

7. Prehľad prinesenej dokumentácie 
Oficiálne rokovacie materiály sú uložené na sekcii štátnej starostlivosti o šport a mládež MŠVVaŠ SR. 

8. Osobitne vyhodnotený očakávaný prínos ZPC
SR ako členský štát EÚ sa priamo zúčastňuje zasadnutí expertnej skupiny EÚ „zdraviu prospešné pohybové aktivity“  a stretnutí národných koordinátorov HEPA v rámci agendy EÚ, a má takto možnosť vyjadrovať sa k vybraným otázkam týkajúcich sa zdraviu prospešných pohybových aktivít a školského športu na európskej úrovni, ako aj na národnej úrovni.

9. Prenos zverejnenia výsledkov ZPC, prenos získaných informácií
Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.
Bratislava, 7. októbra 2016		

Vypracovala:
Ing. Adriana Mičkovicová 

Schválil: 
JUDr. Monika Maršáleková
poverená riadením sekcie štátnej starostlivosti o šport a mládež

Ing. Elena Malíková 
riaditeľka odboru vzdelávania a medzinárodnej spolupráce v športe